Diari Oficial de la Generalitat Valenciana


Sumari del DOGV 9946, del 27-09-2024 (2024/9819)

RESOLUCIÓ de 23 de setembre de 2024, de la Direcció General de Formació Professional, per la qual es convoquen les proves per a l’obtenció dels títols de tècnic o tècnica i de tècnic o tècnica superiors de Formació Professional l’any 2024.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9946

Data del DOGV
:   27-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9819

CVE
:   RXQY-W-1657-3935

Data del document
:   23-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * títol d'estudis
    * legislació
    * ensenyament professional
    * ensenyament tècnic
    * examen
    * legislació escolar

La Llei orgànica 2/2006, de 3 de maig, d’educació (BOE 106, 04.05.2006), establix, en l’article 69.4, que les administracions educatives, en l’àmbit de les seues competències, organitzaran periòdicament proves per a obtindre directament algun dels títols de Formació Professional.

La Llei orgànica 3/2022, de 31 de març, d’ordenació i integració de la Formació Professional ha concretat la necessitat de reinventar el model de Formació Professional per a donar resposta a les necessitats de la ciutadania, al llarg de tota la seua vida laboral, així com a les de la realitat productiva.

Esta última llei es desplega pel Reial decret 659/2023, de 18 de juliol, en l’article 141 del qual es regula específicament les proves lliures per a la superació de mòduls professionals inclosos en títols de tècnic i tècnic superior. En l’apartat segon determina que les proves seran convocades, almenys, una vegada a l’any.

L’Orde de 29 de gener de 2008 regula les proves per a l’obtenció del títol de tècnic o tècnica i de tècnic o tècnica superior de Formació Professional a la Comunitat Valenciana (DOGV 5702, 13.02.2008).

Per tot això, en virtut de les atribucions conferides pel Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV 9661, 14.08.2023), i per les atribucions conferides per l’article 2.1 de l’Orde de 29 de gener de 2008, de la Conselleria d’Educació, que regula les proves per a l’obtenció del títol de tècnic i de tècnic superior de Formació Professional a la Comunitat Valenciana (DOGV 5702, 13.02.2008),

RESOLC

*Primer. Convocatòria*

1. Convocar per a l’any 2024 les proves per a l’obtenció dels títols de tècnic o tècnica i de tècnica o tècnica superior de Formació Professional dels cicles formatius de grau mitjà i grau superior en els centres docents que es detallen en l’annex I.

2. Per als títols emparats per la LOGSE, el segon curs dels quals haja deixat d’impartir-se en el curs 2021-2022 o en cursos anteriors, només es convocaran proves durant els cinc cursos següents a aquell en què va deixar d’impartir-se el segon curs, per a les persones que es troben en les situacions següents:

a) Els qui van concórrer a la realització d’estes proves en convocatòries anteriors i van tindre encara pendents de superar un o més mòduls professionals LOGSE.

b) Els qui van cursar un cicle formatiu emparat per la LOGSE en qualsevol règim o modalitat i van tindre encara pendents de superar un o més mòduls professionals.

Estos títols són els que es detallen en l’annex II d’esta resolució.

*Segon. Calendari general i realització de les proves*

El calendari d’actuacions i terminis per a la realització de les proves es detalla en l’annex IX d’esta resolució.

Les proves es realitzaran entre els dies 19 i 27 de novembre de 2024, tots dos inclusivament.

*Tercer. Requisits*

Conforme a l’article 142 del Reial decret 659/2023, serà necessari complir simultàniament:

1. Tindre, almenys, díhuit anys per als títols de tècnic o tècnica, i vint anys per als de tècnic o tècnica superiors en el moment de realització de la prova.

2. Reunir algun dels requisits d’accés a Formació Professional per al grau mitjà o superior, segons corresponga.

3. No estar matriculat en estes proves en el mateix mòdul professional durant el curs acadèmic 2024-2025, convocades per esta o qualsevol altra administració educativa.

4. No estar matriculat simultàniament en el mateix mòdul professional en règim presencial, semipresencial o a distància.

L’incompliment del que es disposa anteriorment comportarà l’anul·lació de la sol·licitud d’inscripció i matrícula en la present convocatòria i dels resultats acadèmics obtinguts en esta.

4. L’alumnat matriculat en el curs 2024-2025 en centres de la Comunitat Valenciana que, abans de la conclusió del termini de matriculació en les proves, haja esgotat el nombre de convocatòries establit en algun mòdul, podrà matricular-se en les proves d’estos mòduls professionals.

Així mateix, podrà matricular-se en les proves l’alumnat que haja anul·lat la matrícula conforme a l’article 9 de l’Orde 78/2010, de 27 d’agost, de la Conselleria d’Educació, per la qual es regulen determinats aspectes de l’ordenació i organització acadèmica dels cicles formatius de Formació Professional del sistema educatiu en l’àmbit territorial de la Comunitat Valenciana (DOGV 6347, 03.09.2010).

5. El professorat no podrà matricular-se en les proves en el mateix centre on impartix docència. En el cas del professorat interí, no podrà matricular-se si el període de docència en el centre comprén més de dos trimestres o el mes de realització de la prova.

*Quart. Inscripció*

1. La inscripció per a realitzar la prova tindrà lloc del 30 de setembre al 14 d’octubre de 2024, tots dos inclusivament, en algun dels centres públics examinadors dels annexos I i II.

2. Les persones podran inscriure’s en els mòduls professionals que desitgen dels títols relacionats en els annexos I i II.

3. La inscripció del mòdul de Formació en Centres de Treball (d’ara en avant, FCT) i, si és el cas, del mòdul de Projecte podrà realitzar-se als únics efectes de sol·licitar l’exempció total del mòdul d’FCT. En este cas, la matrícula del mòdul d’FCT quedarà condicionada a la resolució favorable d’esta.

En cas de ser favorable, l’alumne o l’alumna podrà, si és el cas, presentar el mòdul professional de Projecte i examinar-se d’este mòdul en el mateix centre on haja fet les proves en les condicions que determine el centre educatiu, el qual facilitarà la realització i l’avaluació d’este mòdul professional en els terminis mínims per raons d’organització del centre.

En cas de ser denegada l’exempció, l’alumnat haurà de procedir a la matriculació del mòdul d’FCT en un centre de la seua elecció.

4. Per a sol·licitar la inscripció, es presentarà la documentació següent:

– Sol·licitud d’inscripció, que es presentarà en un sol centre, utilitzant per a això el model arreplegat en l’annex III d’esta resolució i que pot descarregar-se en <https://www.gva.es/va/inicio/procedimientos?id_proc=2567>

– Número d’identificació de l’alumne o alumna en cas de posseir-lo (NIA).

– DNI o targeta d’identitat d’estranger, visat d’estudis o passaport (Sentència 236/2007, de 7 de novembre, i Sentència 155/2015, de 9 de juliol, les dos del Tribunal Constitucional), amb fotocòpia del document original per a ser compulsada.

– Certificació acadèmica oficial acreditativa de reunir algun dels requisits d’accés a Formació Professional per al grau mitjà o superior, segons corresponga.

– Declaració responsable de no estar matriculat durant el curs 2024-2025 en les ensenyances conduents a un títol i, simultàniament, en les proves convocades per esta o qualsevol altra administració educativa que tenen com a objecte l’obtenció del mateix títol. Un model d’esta declaració figura en l’annex X.

– Justificant del pagament de les taxes corresponents, que es pot fer efectiu en <https://ceice.gva.es/doc046/gen/val/default.asp>

5. Les persones amb una diversitat funcional que impedisca realitzar les proves amb els mitjans ordinaris, manifestaran esta circumstància en el moment de la inscripció i adjuntaran a la sol·licitud la documentació expedida per l’organisme competent que certifique esta diversitat funcional.

La comissió avaluadora estudiarà les mesures oportunes d’adaptació que permeten facilitar el desenrotllament de les proves. Esta adaptació en cap cas suposarà la supressió d’objectius o resultats d’aprenentatge que afecten la competència general del títol.

*Quint. Admissió i matriculació*

1. El centre publicarà el dia 18 d’octubre de 2024, en el tauler d’anuncis i la pàgina web del centre, la relació provisional de persones admeses i excloses en la realització de les proves, i indicaran, en este últim cas, el motiu de l’exclusió.

2. La relació provisional de persones admeses i excloses podrà ser objecte de reclamació per les persones aspirants entre els dies 21 i 22 d’octubre de 2024 mitjançant la presentació d’un escrit motivat dirigit a la direcció del centre.

3. El 25 d’octubre de 2024, la direcció ratificarà o rectificarà la decisió objecte de reclamació i ordenarà la publicació, en el tauler d’anuncis, de la llista definitiva de persones admeses i excloses.

4. A la vista del llistat definitiu, les persones interessades podran interposar un recurs d’alçada davant de la direcció territorial corresponent en el termini d’un mes, a comptar de l’endemà de la publicació en el tauler d’anuncis.

5. La persona interessada podrà sol·licitar l’anul·lació de matrícula fins al 8 de novembre de 2024 en el mateix centre on va ser realitzada la matrícula, mitjançant el model de l’annex VII de l’Orde 79/2010, per la qual es regula l’avaluació de l’alumnat dels cicles formatius de Formació Professional del sistema educatiu en l’àmbit territorial de la Comunitat Valenciana i no comportarà la devolució de les taxes abonades per la inscripció.

6. Les persones admeses quedaran matriculats en els mòduls professionals sol·licitats.

7. En el procés de matriculació i avaluació, els centres educatius utilitzaran el programa informàtic de gestió establit a este efecte.

*Sext. Comissions avaluadores*

1. Els centres educatius receptors de matrícules comunicaran a la direcció territorial d’Educació, Cultura, Universitats i Ocupació corresponent el nombre de persones admeses per a cada mòdul professional i la proposta de comissions avaluadores del 28 al 30 d’octubre de 2024.

A la vista del nombre d’aspirants, s’establiran les comissions avaluadores que siguen necessàries, i les persones matriculades podran agrupar-se en els diferents centres educatius, a l’efecte d’examinar-se davant d’una mateixa comissió avaluadora quan el nombre d’estes així ho aconselle.

La direcció del centre educatiu comunicarà a la seua respectiva direcció territorial les dades de les persones inscrites, així com el nombre de comissions avaluadores de cada cicle formatiu, per a la qual cosa utilitzarà el model arreplegat en l’annex VII.

2. Fins al 4 de novembre, les direccions territorials comunicaran als centres educatius les comissions avaluadores designades, el nombre d’alumnes per a examinar, i indicaran, quan siga procedent, els alumnes matriculats en altres centres, i el lloc on han d’actuar. Les llistes d’alumnat de cada comissió i el lloc d’actuació de cada una es faran públiques en els centres educatius receptors de les matrícules.

3. Les comissions avaluadores estaran compostes per una presidència, que ocuparà la persona que ostente la direcció del centre docent, o, si no n’hi ha, un professor/a d’Educació Secundària o un professor tècnic/a de Formació Professional, una secretària i tres vocals.

En tots els casos, hi haurà, almenys, tres membres de la comissió amb atribució docent en el cicle formatiu corresponent.

A proposta de la presidència de la comissió avaluadora, podran integrar-se els assessors externs necessaris per a avaluar aquells mòduls assignats a professorat especialista en sectors singulars en el reial decret del currículum del cicle.

4. Seran funcions de les comissions avaluadores:

a) L’organització i la realització de les proves.

b) La correcció i qualificació d’estes.

c) Omplir l’acta de la prova i de l’acta final i la publicació de les llistes provisionals i les actes finals dels resultats.

d) La resolució de les reclamacions de qualificacions estimades incorrectes.

*Sèptim. Orientacions a l’alumnat*

La direcció del centre i les comissions avaluadores concretaran el procediment i publicaran fins al 28 d’octubre el calendari d’actuacions dirigides a informar i orientar les persones aspirants, així com el calendari de les proves, els criteris d’avaluació i el material, quan siga procedent, amb el qual hauran d’acudir a la realització de la prova.

*Octau. Convalidacions i exempcions*

1. Serà aplicable el que disposa la normativa vigent en matèria d’exempció del mòdul FCT. La documentació aportada a este efecte podrà presentar-se una vegada obtinguda l’avaluació positiva en tots els mòduls professionals, fet que s’ha de fer constar en la sol·licitud d’exempció.

2. No podrà sol·licitar-se la convalidació de mòduls professionals, en aplicació del Reial decret 1085/2020, de 9 de desembre, pel qual s’establixen convalidacions de mòduls professionals dels títols de Formació Professional del sistema educatiu espanyol i les mesures per a la seua aplicació (BOE 340, 30.12.2020), així com del Reial decret 659/2023, de 18 de juliol, pel qual es desplega l’ordenació del sistema de Formació professional (BOE 174, 22.07.2023).

*Nové. Avaluació i reconeixement d’unitats de competència*

Caldrà ajustar-se al que es regula en el Reial decret 659/2023, de 18 de juliol, així com en el Reial decret 499/202, de 21 de maig, pel qual es modifiquen determinats reials decrets pels quals s’establixen títols de Formació Professional de grau mitjà i es fixen les seues ensenyances mínimes (BOE 129, 28.05.2024), i el Reial decret 500/2024, de 21 de maig, pel qual es modifiquen determinats reials decrets pels quals s’establixen títols de Formació Professional de grau superior i es fixen les seues ensenyances mínimes (BOE 129, 28.05.2024).

*Dècim. Estructura i contingut de les proves*

Els exercicis de les proves els elaborarà la comissió avaluadora designada en el centre educatiu en el qual tinguen lloc estes.

Les proves es realitzaran per a tots els mòduls professionals, excepte el mòdul d’FCT i, si és el cas, el mòdul de Projecte dels cicles de grau superior (LOE).

Les proves inclouran continguts teòrics i realitzacions pràctiques que permeten evidenciar, a través dels criteris d’avaluació i realització corresponents, que l’aspirant ha assolit les diferents capacitats i competències. Estes proves es prepararan prenent com a referència els currículums vigents i les competències professionals dels cicles formatius objecte d’esta convocatòria.

*Onzé. Qualificacions*

1. Les qualificacions dels mòduls professionals es realitzaran en forma de qualificacions numèriques compreses entre 1 i 10 punts, sense decimals. Es consideraran positives les qualificacions iguals o superiors a 5.

2. El mòdul professional d’FCT es qualificarà en termes d’exempt o exempta / no exempt o no exempta.

3. La publicació dels resultats provisionals de les proves tindrà lloc el 10 de desembre de 2024.

*Dotzé. Reclamació de les qualificacions*

Les reclamacions a les quals puguen donar lloc les qualificacions es realitzaran d’acord amb l’Orde 79/2010, de 27 d’agost, d’avaluació, seguint el procediment:

1. Es presentaran per escrit, dins dels tres dies hàbils següents al de la publicació dels resultats, dirigides a la presidència de la comissió avaluadora del centre en el qual es van fer les proves. (entre l’11 i el 13 de desembre de 2024, tots dos inclusivament)

2. En el termini dels dos dies hàbils següents (fins el 17 de desembre de 2024), la comissió avaluadora ratificarà o rectificarà la qualificació objecte de reclamació, que la presidència comunicarà per escrit a la persona interessada.

3. Si, després de la decisió, persistix la disconformitat, la persona interessada podrà sol·licitar, en el termini de dos dies hàbils següents a la recepció de la comunicació (entre el 18 i 19 de desembre de 2024, tots dos inclusivament), que s’eleve la seua reclamació a la direcció territorial d’Educació, Cultura, Universitats i Ocupació corresponent, la qual, després de l’informe de la Inspecció d’Educació, resoldrà el que procedisca. Esta resolució, motivada, posarà fi a la via administrativa.

4. Les persones interessades tindran dret a accedir als exercicis escrits realitzats i a conéixer les puntuacions atorgades i els criteris d’avaluació utilitzats.

*Tretzé. Actes de qualificacions*

1. S’estendrà acta de la prova de cada un dels mòduls, en què consten les qualificacions obtingudes.

Així mateix, s’estendrà acta final, per duplicat, de cada un dels cicles formatius, en què constarà la qualificació de la prova, les convalidacions, l’exempció o no del mòdul d’FCT, i si és procedent o no l’expedició de títol.

Els models d’acta de prova i d’acta final s’incorporen en els annexos IV i V.

2. Les actes s’arxivaran en la secretaria del centre educatiu on s’haja fet la prova, i un dels originals de l’acta final s’enviarà a la Inspecció d’Educació, juntament amb l’annex VIII de la present resolució, fins al 20 de desembre.

3. Amb l’acta final, la direcció del centre educatiu enviarà, fins al dia 15 de gener de 2025, les dades estadístiques a través de l’enquesta que estarà disponible en

<https://ceice.gva.es/web/formacion-profesional/pruebas-para-obtener-el-titulo-de-tecnico-y-tecnico-superior>

*Catorzé. Acreditació de competències*

Quan no s’haja obtingut el títol corresponent, la superació dels mòduls professionals associats a una o diverses unitats de competència donarà dret a l’acreditació d’estes. Esta haurà de ser certificada i en el centre educatiu on figure l’expedient de l’aspirant a les proves.

El certificat d’acreditació de competència s’incorpora a esta resolució com a annex VI.

*Quinzé. Tractament de dades i publicació de llistats*

En virtut de l’aplicació de la Resolució de 28 de juny de 2018 (DOGV 8436, 03.12.2018), les llistes que es publiquen, tant provisionals com definitives, dins dels diferents processos d’admissió que es preveuen en esta resolució, es realitzaran amb les dades encriptades següents:

a) DNI o document acreditatiu d’identitat: s’utilitzaran els criteris generals que s’han establit com a recomanacions de l’Agència Estatal de Protecció de Dades, per la qual cosa només apareixeran quatre dígits numèrics.

b) Primer cognom complet.

c) Inicial del segon cognom i del nom.

*Setzé. Producció d’efectes*

Esta resolució tindrà efecte l’endemà de ser publicada en el *Diari Oficial de la Generalitat Valenciana*.

Contra esta resolució, que no esgota la via administrativa, es podrà interposar un recurs d’alçada davant de la Secretaria Autonòmica d’Educació i Formació Professional en el termini d’un mes, a comptar de l’endemà de ser publicada en el *Diari Oficial de la Generalitat Valenciana*, de conformitat amb els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 23 de setembre de 2024

Marta Armendia Santos

Directora general de Formació Professional

Esta disposició conté annexos. Consulteu-ne la versió en PDF.